Tove Videbæk (KD), 2004-04-22:
Kristendemokraterne er meget positive over for intentionerne i både B 137 og B 138.
Denne gruppe følger op på, hvad der bør gøres, og hvad der bliver gjort, og der er rigtig mange initiativer, der bør og skal tages ud fra denne handlingsplan.
Forslagene, som er indeholdt i B 137 og B 138, er også helt nødvendige og i tråd med handlingsplanen.
I B 137 tales der om lokale trafiksikkerhedsplaner i alle kommuner.
Vi ved jo, at der i juni 2003 blev lavet en lokal trafiksikkerhedsguide, hvorudfra alle kommuner kan få nem og lettilgængelig information om, hvordan de kan gøre det.
Så også jeg vil da opfordre borgerne til lokalt at presse på, hvis man ikke har sådan en lokaltrafiksikkerhedsplan i sin kommune.
Vedrørende toeren med 30 km hastighedsgrænse på vejene omkring de forskellige institutioner vil jeg da også sige, det er vigtigt, at man passer på og har lave fartgrænser omkring disse institutioner, men man er måske lokalt bedre til at vide, om det skal være 20 eller 40 eller måske 35 km. Så det mener også jeg skal være en lokal afgørelse.
Ligeledes er jeg enig i, at der skal være mulighed for det, som vi også har hørt om i dag, nemlig bilfrie zoner, sådan som man har nogle steder i landet.
Så står der, at der skal sættes øget fokus på sikker færdsel i trafikken for børn og ældre.
Det er jo klart, at det er de mest udsatte i trafikken, som vi skal tænke på, og det er børn og ældre, der er de mest udsatte.
Også ud fra den debat, vi har haft i dag, kan vi jo konkludere, at der stadig er alt for mange trafikdræbte
, og som der stod i handlingsplanen, er hver ulykke en for meget. Også selv om vi har hørt, at tallene er for nedadgående, ved vi jo, at i forhold til vore nabolande er tallene stadig for høje.
I England er der pr. 100.000 indbyggere seks dræbte, mens der er otte dræbte pr. 100.000 i Danmark.
Til beslutningsforslag nr. B 138 vil jeg også sige, at generelt er jeg meget, meget enig i intentionerne i det, og det er jeg, fordi sådan nogle knallerter, der bliver tunet og kan køre meget hurtigere, end de egentlig er beregnet til, kan blive nogle små dræbermaskiner.
I forslaget læste jeg dog noget, som gjorde mig meget glad, og det var, at fra 2001 til 2002 steg cykel- og knallerttrafikken med 5,2 pct., mens biltrafikken steg med 2,2 pct.
Yderligere står der i bemærkningerne, at via medierne har der været ført bevis for, at flere forhandlere i Danmark medvirker til ulovligt at tune knallerter.
Jeg bliver altid sådan lidt forsigtig og begynder at ryste på hånden, når jeg læser, at medierne har ført bevis for noget, for så kommer
jeg nemlig til at tænke på en sag på det sociale område fra Mors, hvor man også mente, at Danmarks Radio havde ført bevis for en sag vedrørende noget med puljebørnehaver, og det blev så pinlig en affære for Danmarks Radio, at Christian Nissen, generaldirektøren for DR, faktisk måtte tage hele turen til Mors og sige undskyld.
Så jeg er altid lidt usikker, når man siger det her med, at medierne fører bevis for noget.
Men når det så er sagt, vil jeg da også sige, at jeg tror, man har ret i, at det forekommer, og det skal selvfølgelig stoppes.
Kristendemokraterne vil gerne tilsige vores positive medvirken til behandling af sagen i udvalget, men vi er også opmærksomme på, at der er ved at blive sat rigtig mange gode ting i værk og har også hørt om mere i dag, der bliver sat i værk.
Som flere ordførere har sagt, vil jeg også sige, at hvis det trækker ud i det uendelige, vil Kristendemokraterne klart gerne være med til at fremme lignende forslag her i Tinget.